EFORL หมดน้ำยาปั้น “วุฒิศักดิ์” จับตาผู้ซื้อใหม่ร่างทรงเจ้าของเดิม
EFORL เล็งลดสัดส่วนถือหุ้น “WCIH” ซึ่งเป็นบริษัทแม่ "วุฒิศักดิ์" จับตาผู้ซื้อใหม่ 2 ราย คาดสรุปเร็วๆ นี้
21 มี.ค. 2560

นายธีรวุทธิ์ ปางวิรุฬห์รักข์ ประธานเจ้าหน้าที่บริหาร บริษัท อี ฟอร์ แอล เอม จำกัด (มหาชน) หรือ EFORL เปิดเผยว่า บริษัทวางแผนที่จะลดสัดส่วนการถือหุ้นในบริษัท ดับบลิวซีไอ โฮลดิ้ง จำกัด (WCIH) ซึ่งเป็นบริษัทแม่ของ บริษัท วุฒิศักดิ์ คลินิก อินเตอร์กรุ๊ป จำกัด (WCIG) จากปัจจุบันที่ถือหุ้น 50.17% โดยขณะนี้อยู่ระหว่างการเจรจาร่วมกับพันธมิตรมากกว่า 2 ราย  ที่สนใจเข้าลงทุนใน WCIG คาดว่าจะได้ข้อสรุปเร็ว ๆ นี้
“หากแผนดึงพันธมิตรได้สำเร็จมั่นใจว่าแนวโน้มผลการดำเนินงานในปี 2560 จะเติบโตอย่างแข็งแกร่งโดยได้รับปัจจัยหนุนจากกำลังซื้อของผู้บริโภคที่ฟื้นตัวตามภาวะเศรษฐกิจโดยบริษัทตั้งเป้ารายได้ปีนี้ที่ระดับ 4,000 ล้านบาท เติบโต 10% จากปีก่อนมีรายได้รวม 3,673 ล้านบาท” นายธีรวุทธิ์ กล่าว
ขณะนี้ WCIH กำลังอยู่ในช่วงเวลาดำเนินการปรับโครงสร้างการเงินและการบริหารควบคู่กันไป เพื่อให้บริษัทมีผลการดำเนินงานที่ดีขึ้น แต่ในส่วนของการที่ WCIH ผิดนัดชำระหนี้ตั๋วแลกเงินที่ครบกำหนดชำระเมื่อวันที่ 16 มี.ค.60 จำนวน 150 ล้านบาทนั้น ไม่ได้มีผลกระทบต่อบริษัท ซึ่งเป็นบริษัทแม่แต่ประการใด เนื่องจากมีการบริหารการจัดการและหนี้ที่เกิดขึ้นเป็นคนละส่วนกัน
 
อย่างไรก็ตามแหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่า ก่อนหน้านี้เคยเกิดกระแสข่าวลือเกี่ยวกับกรณีที่ EFORL ได้เข้าทำการเข้าซื้อหุ้น “วุฒิศักดิ์” ว่าหาก EFORL บริหาร “วุฒิศักดิ์” ไม่ประสบผลสำเร็จ กลุ่มผู้ถือหุ้นเดิมที่ทำการขายหุ้นให้อาจจะทำการซื้อหุ้นกลับคืนในราคาที่ถูกกว่าราคาขาย เนื่องจาก EFORL เข้าซื้อหุ้นวุฒิศักดิ์มาด้วยราคาที่ค่อนข้างแพง
ส่งผลให้มีการตั้งข้อสังเกตุกับการลดสัดส่วนถือหุ้นให้พันธมิตร 2 ราย ในครั้งนี้จะเป็นการขายให้กับกลุ่มผู้ถือหุ้นเดิม เนื่องจากมีความรู้และประสบการณ์ในการบริหาร ซึ่งจะสามารถต่อยอดธุรกิจต่อไปได้ แต่หากเป็นพันธมิตรที่ไม่เคยดำเนินธุรกิจดังกล่าวมาก่อน มองว่าเป็นเรื่องยากที่จะทำให้ธุรกิจประสบผลสำเร็จ